《重送赵参》
宋代·张方平

参也堂堂气拂云，十年策蹇四方尘。羁穷自古有元叔，精鉴观今少法真。

骥在驽群殊有态，龙初鱼服未能神。君看渭曲傅岩事，天困斯人必有因。

作者简介：（1007—1091）应天宋城人，字安道，号乐全居士。仁宗景祐元年举茂才异等科，复中贤良方正科。历知昆山县，通判睦州。西夏入犯，上平戎十策。历知谏院，论建甚多，主与西夏讲和。累进翰林学士，拜御史中丞，改三司使。出知数州府。英宗治平中召拜翰林学士承旨。神宗即位，拜参知政事，反对任用王安石，极论新法之害。以太子少师致仕。既告老，而论事益切，于用兵、起狱尤反复言之。卒谥文定。有《乐全集》。